《送转运判官李公恕还朝》
宋代·苏辙

我行未厌山东远，昔游历下今梁苑。
官如鸡肋浪奔驰，政似牛毛常黾勉。
幸公四年持使节，按行千里长相见。
鹰掣秋田伏兔惊，骥驰平野疲牛倦。
似怜多病与时违，未怪两州従事懒。
除书夺去一何速，归袖翩然不容挽。
黄河东注竭昆仑，钜野横流入州县。
民事萧条委浊流，扁舟出入随奔电。
回首应怀微禹忧，归朝且喜宁亲便。
公知齐楚即为鱼，劝筑宣防不宜缓。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。